Geselsies oor die onderdeur 1: Kosie se Restaurant deur De Villiers van Niekerk | Bydraes | Woes - Kreatiewe platform vir Afrikaans
Titel: Geselsies oor die onderdeur 1: Kosie se Restaurant
De Villiers van Niekerk Premium+ Lid
Ek hou die restaurant oorkant my huis dop. Dit is vakansietyd. Piet Cafe maak vandag weer sakke vol geld uit honger toeriste. Dan sien ek haar. Ou Tenk. Sy het vir ons wiskunde op skool gegee. Dit is sy, weliswaar baie ouer as toe ons op skool was, maar die waggelstappie en logge ligaam sal ek oral herken. Ons het immers onder haar tirannie deurgeloop soos wat die Jode onder Hitler gedoen het.
Op 'n dag het sy weer gesukkel om wiskunde in ons koppe te kry. Dit was ongeveer ons standerd sewe jaar. Kosie kon maar net nie Ou Tenk se verduidelikings snap nie.
Dit is toe wat sy vir Kosie sê: "Jy sal nerens in die lewe kom nie. Jy is net goed om varke kos te gee." Ons was almal geskok oor die verbale teistering, maar daardie jare het onderwysers Carte Blanche gehad om te sê en doen wat hulle wil.
Kosie het einde standerd agt uit die skool gegaan. Hy het homself by die hotelskool gaan bekwaam in 'n restaurant rigting.
Jare later het ek Kosie weer raak geloop. Hy was toe eienaar van 'n hele reeks bekende restauranate in 'n hele paar dorpe. Skatryk, en hy geniet elke oomblik van die dag wat hy doen.
Hy vertel toe vir my dat Ou Tenk op 'n slag by een van sy restaurante kom eet het. Hy reël toe met sy kelner dat hy haar tafel sal bedien. Kosie gaan groet haar en verduidelik wie hy is. Of sy hom onthou het, weet hy nie.
Toe Kosie die spyskaart oorhandig, sê hy vir haar: "Jufrou het mos in ons standerd sewe jaar vir my gesê ek sal eendag net goed genoeg wees om varke kos te gee. Hier is die spyskaart, wat kan ek vir Juffrou bring?"